作者:薛能
標題:西縣途中二十韻
內容:野客誤桑麻，從軍帶鏌鋣。豈論之白帝，未合過黃花。落日投江縣，徵塵漱齒牙。蜀音連井絡，秦分隔褒斜。硤路商逢使，山郵雀啅蛇。憶歸臨角黍，良遇得新瓜。食久庭陰轉，行多屐齒窪。氣清巖下瀑，煙漫雨餘畬。黃鳥當蠶候，稀蒿雜麥查。汗涼風似雪，漿度蜜如沙。野色生肥芋，鄉儀搗散茶。梯航經杜宇，烽候徹苴咩。逗石流何險，通關運固賒。葛侯真竭澤，劉主合亡家。陷彼貪功吠，貽為黷武誇。陣圖誰許可，廟貌我揄揶。閒事休徵漢，斯行且詠巴。音繁來有鐸，軏盡去無車。溢目看風景，清懷嘯月華。焰樵烹紫筍，腰簟憩烏紗。杞國憂尋悟，臨邛渴自加。移文莫有誚，必不滯天涯。